text: [{"text_idx": "#000005", "text": "Gindrama nga Pagbasa sa Biblia"}, {"text_idx": "#000006", "text": "Parte sa mga Saksi ni Jehova"}, {"text_idx": "#000009", "text": "Si Jehova nga Dios ang may kinamatarong sa paggahom. Sia ang pinakamaayo nga manuggahom. Matuman ang iya katuyuan para sa duta kag para sa mga tawo."}, {"text_idx": "#000010", "text": "Ginhangkat sang \u201cman-ug\u201d ang kinamatarong kag paagi ni Jehova sa paggahom. Nagsaad si Jehova nga magapadala sia sang isa ka \u201ckaliwat,\u201d ukon \u201cbinhi,\u201d nga magadugmok sa man-ug nga amo si Satanas. (Genesis 3:1-5, 15, footnote) Pero gintugutan ni Jehova nga gamhan sang mga tawo ang ila kaugalingon sa pila ka tion sa idalom sang impluwensia sang man-ug."}, {"text_idx": "#000011", "text": "Ginsugiran ni Jehova si Abraham nga magahalin sa iya ang ginsaad nga \u201ckaliwat.\u201d\u2014Genesis 22:18."}, {"text_idx": "#000012", "text": "Ginpat-od ni Jehova kay Hari David kag sang ulihi sa iya anak nga si Solomon nga magahalin sa ila pamilya ang ginsaad nga \u201ckaliwat.\u201d\u20142 Samuel 7:12, 16; 1 Hari 9:3-5; Isaias 9:6, 7."}, {"text_idx": "#000013", "text": "Ginpakilala ni Jehova si Jesus nga amo ang ginsaad nga \u201ckaliwat\u201d kag Manunubli sang trono ni David.\u2014Galacia 3:16; Lucas 1:31-33; 3:21, 22."}, {"text_idx": "#000014", "text": "Ginpilasan sang man-ug nga si Satanas ang ginsaad nga \u201ckaliwat\u201d sang ginpatay si Jesus. Ginbanhaw ni Jehova si Jesus sa langit kag ginbaton niya ang balor sang himpit nga kabuhi ni Jesus, nga nangin basihan para mapatawad ang mga sala kag mahatagan ang indi himpit nga mga tawo sing kabuhi nga wala sing katapusan nga nadula ni Adan.\u2014Genesis 3:15; Binuhatan 2:32-36; 1 Corinto 15:21, 22."}, {"text_idx": "#000015", "text": "Gintagbong ni Jesus ang man-ug nga si Satanas sa duta kag magapabilin sia diri sa malip-ot nga tion.\u2014Bugna 12:7-9, 12."}, {"text_idx": "#000016", "text": "Prisuhon ni Jesus si Satanas sa sulod sang 1,000 ka tuig kag dayon laglagon sia, malaragwayon nga dugmukon ang iya ulo. Matuman na ang orihinal nga katuyuan ni Jehova para sa duta kag para sa mga tawo, indi na pagpasipalahan ang iya ngalan, kag mapamatud-an nga ang paagi sang iya paggahom amo ang pinakamaayo.\u2014Bugna 20:1-3, 10; 21:3, 4."}]